作者:豆盧回
標題:登樂遊原懷古
內容:緬惟漢宣帝，初謂皇曾孫。雖在繈褓中，亦遭巫蠱冤。至哉丙廷尉，感激義彌敦。馳逐蓮勺道，出入諸陵門。一朝風雲會，竟登天位尊。握符升寶曆，負扆禦華軒。赫奕文物備，葳蕤休瑞繁。卒為中興主，垂名於後昆。雄圖奄已謝，餘址空複存。昔為樂遊苑，今為狐兔園。朝見牧豎集，夕聞棲鳥喧。蕭條灞亭岸，寂寞杜陵原。冪zx野煙起，蒼茫嵐氣昏。二曜屢回薄，四時更涼溫。天道尚如此，人理安可論。